Morna

Morna je slovenská progresívna metalová kapela založená v roku 2010 Michalom Vlkovičom, Jakubom Filipom a Robertom Rumanom. V lete v roku 2011 sa do zostavy pripojil Tomáš Cvečka na post basgitaristu. V máji v roku 2013 spoločne vydali svoj prvý štúdiový album A Tale Of Woe. Morna je známa predovšetkým pre svoju schopnosť syntetizovať rôzne prvky z rozličných hudobných žánrov. V jej hudobnej produkcii sa objavuje pestrá melodika, zložité harmonické a rytmické štruktúry, použitie akustickej gitary v kontraste s tvrdými gitarovými riffmi, growlovým spevom a čistými vokálnymi časťami, alebo klasické rockové, progresívne rockové, bluesové, či jazzové prvky.

Vo februári 2014 bol debutový album A Tale Of Woe nominovaný na ocenenie Nahrávka roka 2013 v kategórii Hard & Heavy v rámci Radio Head Awards.

V máji 2015 kapela oznámila prípravy na nahrávanie druhého štúdiového albumu. Toto nahrávanie začalo nasledujúci mesiac a pokračovalo do konca novembra toho istého roku. 13. novembra oznámila Morna prostredníctvom svojho oficiálneho Facebook profilu názov tohto albumu. Album nesie názov Nuisance a dátum jeho vydania pripadol na 14. decembra 2015. Zoznam, počet a názvy skladieb sa fanúšikovia dozvedeli ešte v tom istom mesiaci.

S druhým štúdiovým albumom bola kapela už po druhýkrát počas svojej existencie nominovaná na cenu Radio Head Awards, v kategórii Hard & Heavy ako Nahrávka roka 2015. Na rozdiel od roku 2014 kapela dokázala vďaka svojej práci na albume Nuisance premeniť túto nomináciu na víťazstvo. Ako jednej z mála kapiel sa jej teda podarilo v priebehu krátkej, päťročnej existencie získať dve nominácie a jednu sošku v tomto prestížnom hudobnom ocenení. Slávnostný ceremoniál sa odohrával v Bratislavskej Starej tržnici, 13. marca 2016.

Kapela vydala v roku 2019 po dlhšom období svoj tretí album s názvom Sentient Cultist. Jeho nahrávanie prebiehalo podstatne dlhšie, ako v prípade predchádzajúcich albumov. Prvú skladbu Let Us Bury This Body kapela nahrala v apríli 2018 a posledné súčasti dokončovala v októbri 2019. Vydanie albumu napokon prebehlo 13. decembra 2019, a to vo fyzickej podobe na kompaktnom disku ako aj na streamovacích hudobných platformách Spotify, Apple Music a Bandcamp. Album obsahuje celkovo tri single, ktoré boli vydané postupne v priebehu roka. Prvý z nich s názvom Through the Pain I See Others vyšiel 14. decembra 2018, druhý Let Us Bury This Body 30. septembra 2019 a posledný Silence Doesn't Exist krátko pred vydaním albumu ako exkluzívna upútavka 9. decembra 2019. Druhý v poradí je navyše koncipovaný ako drum playthrough, teda je obohatený o zábery z nahrávania a ukazuje, ako sa skladba hrá na bicích nástrojoch.

Na albume pracovala kapela sama, s výnimkou masteringu a prípravy grafickej podoby bookletu CD a vizuálnej podoby tričiek. Album zmastroval Steve Kitch (Audiomaster, Devon UK), ktorý je známy pre svoje pôsobenie v kapele The Pineapple Thief spolu s jedným z najznámejších prog rockových bubeníkov súčasnosti Gavinom Harrisonom (ex- Porcupine Tree, King Crimson). Artwork albumu namaľoval a pripravil Ján Ivan, známy tiež pod pseudonymom Valér Tornád, z grafického štúdia Animal Studio, ktorý je bubeníkom v kapele ČAD. Nahrávanie a mix albumu zabezpečil spevák a gitarista kapely Robert Ruman.

Album Sentient Cultist pozostáva z 8 skladieb, z ktorých dve sú inštrumentálne. Celková dĺžka hrania zľahka presahuje 48 minút. 18. marca 2020 získal ocenenie Radio Head Awards ako Najlepšia nahrávka roka 2019 v kategórii Hard & Heavy. Odovzdávanie týchto cien bolo z organizačného hľadiska v tomto roku výnimočné vzhľadom na celosvetovú pandémiu korona vírusu, ktorý spôsobuje respiračné ochorenie COVID-19. Slávnostný ceremoniál pôvodne naplánovaný v priestoroch Nároného tenisového centra bol zrušený a vyhlasovanie víťazov prebehlo online v koncertnej sieni Budovy Slovenského rozhlasu len za účasti moderátora a technického personálu.

Diskografia

Štúdiové albumy
 A Tale Of Woe (2013)
 Nuisance (2015)
Sentient Cultist (2019)

Ocenenia a nominácie

Referencie

Externé odkazy
 

Hudobné skupiny z 2010
Slovenské heavymetalové hudobné skupiny
Slovenské deathmetalové hudobné skupiny
Laureáti Radio Head Awards